**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

**POSĖDŽIO PROTOKOLAS**

2015-06-04 Nr. TAR – 50

Klaipėda

Posėdis įvyko 2015-06-03. Pradžia 13.30 val.

Posėdžio pirmininkas – Rimantas Taraškevičius.

Posėdžio sekretorė – Lietutė Demidova.

Posėdyje dalyvavo komiteto nariai: Artūras Šulcas, Judita Simonavičiūtė, Arūnas Barbšys, Viačeslav Titov, Andrej Kugmerov, Savivaldybės administracijos darbuotojai: Strateginio planavimo skyriaus vyr. specialistė Snieguolė Kačerauskaitė, Finansų skyriaus vedėja Rūta Kambaraitė, Socialinio būsto vedėja Danguolė Netikšienė.

Darbotvarkei pritarta bendru sutarimu:

1. Dėl būsto nuomos sąlygų pakeitimo. Pranešėja D. Netikšienė

2. Dėl socialinio būsto nuomos sutarties formos patvirtinimo. Pranešėja D. Netikšienė

3. Dėl pataisos koeficiento, rodančio socialinio būsto ar kito savivaldybės būsto būklę (nusidėvėjimą), nustatymo. Pranešėja D. Netikšienė

4. Dėl Klaipėdos miesto savivaldybės tarybos 2014 m. gruodžio 18 d. sprendimo Nr. T2-336 „Dėl Klaipėdos miesto savivaldybės 2015–2017 metų strateginio veiklos plano patvirtinimo“ pakeitimo. Pranešėja S. Kačerauskaitė

5. Dėl Klaipėdos miesto savivaldybės tarybos 2015 m. vasario 19 d. sprendimo Nr. T2-12 „Dėl Klaipėdos miesto savivaldybės 2015 metų biudžeto patvirtinimo“ pakeitimo. Pranešėja R. Kambaraitė

6. Informacija apie atstovų delegavimą į tarybas. Pranešėjas R. Taraškevičius

1. SVARSTYTA. Būsto nuomos sąlygų pakeitimas.

Pranešėja – D. Netikšienė. Informuoja, kad Paramos būstui įsigyti ar išsinuomoti įstatymo, įsigaliojusio 2015 m. sausio 1 d., 20 straipsnio 6 dalyje yra nustatyta, kad savivaldybės taryba, asmens ar šeimos prašymu, įvertinusi socialinio būsto poreikį savivaldybėje, gali priimti sprendimą šį būstą nuomoti kaip savivaldybės būstą rinkos kainomis, jei asmens ar šeimos, nuomojančio (nuomojančios) socialinį būstą, deklaruotas turtas (įskaitant gautas pajamas) už kalendorinius metus daugiau kaip 20 procentų viršija Įstatymo 11 straipsnio 2 dalyje nustatytus metinių pajamų ir turto dydžius.

Nors socialinio būsto poreikis Klaipėdos miesto savivaldybėje jau keletą metų išlieka stabiliai didelis, siūloma tenkinti nuomininkių prašymus, kadangi 2014 metais jų gautų pajamų padidėjimą iš dalies lėmė subjektyvios priežastys. Nuomininkės supažindintos su nuomos pakeitimo sąlygų pasekmėmis ir galimybėmis.

NUTARTA. Pritarti pateiktam sprendimo projektui bendru sutarimu.

2. SVARSTYTA. Socialinio būsto nuomos sutarties formos patvirtinimas.

Pranešėja – D. Netikšienė. Siūlo patvirtinti Klaipėdos miesto savivaldybės socialinio būsto nuomos sutarties formą, kuri parengta vadovaujantis Socialinio būsto nuomos sutarties pavyzdine forma, patvirtinta Lietuvos Respublikos Vyriausybės 2015 m. vasario 18 d. nutarimu Nr. 177 „Dėl socialinio būsto nuomos sutarties pavyzdinės formos patvirtinimo“.

Vykdydama Paramos būstui įsigyti ar išsinuomoti įstatymo 20 straipsnio 1 dalyje nurodytą pareigą, Lietuvos Respublikos Vyriausybė 2015 m. vasario 18 d. nutarimu „Dėl socialinio būsto nuomos sutarties pavyzdinės formos patvirtinimo“ patvirtino Socialinio būsto nuomos sutarties pavyzdinę formą. Atsižvelgiant į susiformavusią darbo su būsto nuomininkais praktiką, siūloma patvirtinti Klaipėdos miesto savivaldybės socialinio būsto nuomos sutarties formą, atitinkamai pakoreguojant (pakeičiant) Pavyzdinės sutarties formos 4.1; 4.6; 4.8; 7.1; 7.2; 7.3; 9; 12; 13; 18.2.2 ir 22 punktus bei neįtraukti į Sutarties formą Pavyzdinės sutarties formos 21 punktą, kuriuo numatomas delspinigių skaičiavimas už laiku nesumokėtą nuomos mokestį.

Siūlomo pakoreguoto turinio Socialinio būsto nuomos sutarties formoje sukonkretinami Nuomininko ir nuomotojo įsipareigojimai, atsižvelgiant į per dešimtmetį susiformavusią būsto nuomos administravimo Klaipėdos mieste patirtį. Tai leis Sutarties šalims išvengti nesusipratimų ieškant būsto nuomos problemų sprendimo būdų bendru sutarimu ar teismuose.

A. Barbšys siūlo Socialinio būsto nuomos sutarties 7.1 punkte įrašyti terminą iki kada nuomotojas įsipareigoja įregistruoti pasirašytą Sutartį Lietuvos Respublikos nekilnojamojo turto registre. A. Barbšys galvoja, kad terminas galėtų būti 1 mėnuo.

NUTARTA. Pritarti pateiktam sprendimo projektui (bendru sutarimu) su pastaba - papildyti 7.1 punktą žodžiais „per 1 mėnesį“ ir punktą išdėstyti taip: „7.1. per 1 mėnesį įregistruoti pasirašytą Sutartį Lietuvos Respublikos nekilnojamojo turto registre, o Sutarčiai pasibaigus, ją išregistruoti“.

3. SVARSTYTA. Pataisos koeficiento, rodančio socialinio būsto ar kito savivaldybės būsto būklę (nusidėvėjimą), nustatymas.

Pranešėja – D. Netikšienė. Sako, kad sprendimo projekto esmė – nustatyti pataisos koeficientų, rodančių socialinio būsto ar kito savivaldybės būsto būklę (nusidėvėjimą) dydžius. Šie koeficientai naudojami apskaičiuojant savivaldybės būsto ir socialinio būsto nuomos mokesčius, vadovaujantis nuo 2015 m. sausio 1 d. įsigaliojusia Savivaldybės būsto ir socialinio būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika, patvirtinta Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl valstybės ir savivaldybių gyvenamųjų patalpų nuomos mokesčio apskaičiavimo tvarkos aprašo patvirtinimo“ (Lietuvos Respublikos Vyriausybės 2014 gruodžio 23 d. nutarimo Nr. 1487 redakcija)“ (toliau-Metodika).

Savivaldybės tarybos sprendimu nustačius konkrečias koeficiento Ki reikšmes, apskaičiuojant Savivaldybės socialinio būsto ir Savivaldybės būsto (išskyrus socialinį būstą) nuomos mokestį būtų išvengta klaidų dėl skirtingų Ki taikymo, esant tai pačiai būsto būklei (nusidėvėjimui).

NUTARTA. Pritarti pateiktam sprendimo projektui bendru sutarimu.

4. SVARSTYTA. Klaipėdos miesto savivaldybės tarybos 2014 m. gruodžio 18 d. sprendimo Nr. T2-336 „Dėl Klaipėdos miesto savivaldybės 2015–2017 metų strateginio veiklos plano patvirtinimo“ pakeitimas.

Pranešėja – S. Kačerauskaitė. Sako, kad sprendimo projektas parengtas, nes buvo priimti ministrų įsakymai ir kiti teisės aktai, kurie įtakoja strateginio veiklos plano programų turinį, o Savivaldybės administracijos struktūriniai padaliniai pateikė prašymus dėl strateginio veiklos plano programų tikslinimo.

Siūlomi keitimai programose:

Subalansuoto turizmo skatinimo ir vystymo programoje parengti investicijų projektus tiems objektams, kuriems bus prašoma ES lėšų, todėl siūlome formuoti naują produkto vertinimo kriterijų „Parengtas investicijų projektas, 1 vnt.“ priemonėje 020102 „Jono kalnelio ir prieigų sutvarkymas, sukuriant išskirtinį kultūros ir turizmo traukos centrą bei skatinant smulkųjį ir vidutinį verslą“.

Smulkiojo ir vidutinio verslo plėtros programoje įgyvendinant projekto „Buvusio tabako fabriko Klaipėdoje pritaikymas kūrybinių industrijų plėtrai“ II etapą, VšĮ Lietuvos verslo paramos agentūra (LVPA) nustatė, kad dalis projektui skirtų ES lėšų buvo panaudotos netinkamai. LVPA pritaikius finansinę korekciją, projektui 11 872 eurais buvo sumažinta ES paramos suma. Šią sumą reikia apmokėti savivaldybės biudžeto lėšomis. Todėl siūloma didinti 010103 priemonės „Buvusio tabako fabriko pritaikymas Klaipėdoje kūrybinių industrijų plėtrai“ finansavimo apimtį 11872,46 Eur.

Aplinkos apsaugos programoje atsižvelgiant į tai, kad LR aplinkos ministerija skyrė finansavimą projekto „Aplinkos pritaikymo ir aplinkosaugos priemonių įgyvendinimas Baltijos jūros paplūdimių zonoje“ vykdymui, siūloma įtraukti į 010304 priemonę „Miesto paplūdimių priežiūra ir apsauga“ naują papriemonę „Projekto „Aplinkos pritaikymo ir aplinkosaugos priemonių įgyvendinimas Baltijos jūros paplūdimių zonoje“ įgyvendinimas“ ir numatyti šiai priemonei 93 962 Eur finansavimą iš Valstybės biudžeto specialiosios tikslinės dotacijos lėšų SB(VB) bei produkto vertinimo kriterijus – „Parengta krantotvarkos programa, 1 vnt.“, „Sutvirtintas kopagūbris, pinant tvoreles iš žabų, 3,5 tūkst. metrų“, „Sutvirtintas kopagūbris žabų klojiniais, 14,5 tūkst. kv. metrų“.

Susisiekimo sistemos priežiūros ir plėtros programoje atsižvelgiant į tai, kad Kelių plėtros ir priežiūros programos (toliau – KPP) lėšos nuo 2015 m. tampa sudėtine savivaldybės biudžeto dalimi, reikalinga pakeisti finansavimo šaltinio „KPP“ sutrumpintą pavadinimą į „SB (KPP)“. Atsižvelgiant į Susisiekimo ministro 2015 m. balandžio 1 d. įsakymą Nr. 3-127(1.5E) „Dėl vietinės reikšmės kelių (gatvių) tikslinio finansavimo 2015 metų sąrašo patvirtinimo“, reikalinga patikslinti finansavimo šaltinius ir planuojamas finansavimo apimtis priemonėms: 010102 priemonei „Šiaurinės miesto dalies gatvių tinklo modernizavimas: Rokiškio g. rekonstravimas“; 010103 priemonei ,,Šiaurės ir Pietų transporto koridorių gatvių tinklo modernizavimas: Smeltės gyvenvietės gatvių kapitalinis remontas“; 010103 priemonei ,, Šiaurės ir Pietų transporto koridorių gatvių tinklo modernizavimas: Tilžės g. nuo Šilutės pl. iki geležinkelio pervažos rekonstravimas, pertvarkant žiedinę Mokyklos g. ir Šilutės pl. sankryžą (audito atlikimas)“; 010401 priemonei ,, Automobilių laikymo aikštelių įrengimas: Automobilių stovėjimo aikštelės teritorijoje Pilies g. 2A įrengimas“.

Susisiekimo ministro įsakymu (2015-04-01 Nr. 3-127-(1.5 E)) nebuvo skirtas finansavimas projektams – „Pajūrio g. rekonstravimas“ ir „Pamario gatvės rekonstravimas“, nors šių gatvių projektavimo ir rangos darbai yra įtraukti į savivaldybės 2015–2017 m. strateginį veiklos planą, bei atlikta dalis viešųjų pirkimų procedūrų, siūloma perskirstyti tarp programos priemonių SB(KPP) („skaičiuojamąsias“) lėšas ir taip užtikrinti finansavimą.

Miesto kultūrinio savitumo puoselėjimo bei kultūrinių paslaugų gerinimo programoje, atsižvelgiant į Ugdymo ir kultūros departamento 2015-04-17 raštą Nr. VS-2388 dėl susidariusių netikslumų perskaičiuojant iš litų į eurus siūloma priemonėje 08.01.01.03 „Meno stipendijų kultūros ir meno kūrėjams mokėjimas“ asignavimų sumą padidinti 1 Eur, priemonėje 08.01.03.04 „Kūrybinių industrijų Menų inkubatoriaus rezidentų projektų dalinis finansavimas (stipendijos kultūros ir meno kūrėjams)“ asignavimų sumą sumažinti 1 Eur. Padidinti 50.000 Eur asignavimų apimtį (finansavimo šaltinis SB) priemonei 010201 „Kultūros įstaigų veiklos organizavimas“ BĮ Klaipėdos kultūrų komunikacijų centro vykdomam ES projektui „Pažink svetimšalį: Gdansko, Kaliningrado ir Klaipėdos gyventojų savitarpio pažinimo skatinimas per šiuolaikinės kultūros ir meno mainus“ įgyvendinimui užbaigti. Sumažinti 35.826 Eur asignavimų apimtį (finansavimo šaltinis SB) ir 47.237 Eur - iš Valstybės biudžeto priemonei 010203 „Einamieji remonto darbai kultūros įstaigų darbo sąlygoms pagerinti“ ir išbraukti papriemonę „BĮ Klaipėdos kultūrų komunikacijų centro fachverkinės architektūros pastato tvarkybos darbai (avarinės būklės likvidavimas, taikomieji tyrimai, projektavimas)“, nes neskirtos lėšos iš Valstybės biudžeto projekto įgyvendinimui. 2016 m. planuojamos lėšos priemonei 010202 papriemonei „Fachverkinės architektūros pastatų komplekso (Bažnyčių g. 4/ Daržų g. 10; Aukštoji g.1/ Didžioji Vandens g. 2) sutvarkymas“ techninio projekto parengimui, kuris apims ir anksčiau minėto pastato avarinės sienos tvarkybą.

Taip pat siūloma uždavinio „Užtikrinti kultūros įstaigų veiklą ir atnaujinti viešąsias kultūros erdves“ produkto vertinimo kriterijus, įrašant naujus produkto vertinimo kriterijus „Parengti investicijų projektai, vnt.“ Vadovaujantis ES paramos gavimą reglamentuojančiais teisės aktais, reikalinga parengti investicinius projektus tiems objektams, kuriems bus prašoma ES lėšų). Į minėtą uždavinį yra įtrauktos papriemonės „Klaipėdos miesto savivaldybės viešosios bibliotekos „Kauno atžalynas“ filialo pritaikymas bendruomenės poreikiams“, „Fachverkinės architektūros pastatų komplekso (Bažnyčių g. 4 / Daržų g. 10; Aukštoji g. 1 / Didžioji Vandens g. 2) sutvarkymas“ ir „Klaipėdos miesto savivaldybės Mažosios Lietuvos istorijos muziejaus Kalvystės muziejaus Šaltkalvių g. 2, Klaipėda, energetinio efektyvumo didinimas“, dėl kurių įgyvendinimo finansavimo bus teikiamos paraiškos ES fondams.

Ugdymo proceso užtikrinimo programoje padidinti 1500 Eur finansavimo apimtį (finansavimo šaltinis SB) papriemonei 02010102 „Klaipėdos Liudviko Stulpino pagrindinės mokyklos pastato Klaipėdoje, Bandužių g. 4, energetinių charakteristikų gerinimas (pastato šiluminė renovacija)“ energijos vartojimo audito ataskaitos korekcijai pagal VšĮ Lietuvos verslo paramos agentūros pateiktas pastabas dėl šio projekto energijos vartojimo audito ataskaitos ir 759 Eur (finansavimo šaltinis SB) sanitarinio mazgo pritaikymui neįgaliesiems tam, kad modernizuotas pastatas būtų priduotas statybos užbaigimo komisijai. Sumažinti 1500 Eur finansavimo apimtį (finansavimo šaltinis SB) papriemonei 02010201 „Energetinio efektyvumo didinimas (lopšelių-darželių „Žiogelis“, „Klevelis“, „Svirpliukas“, „Radastėlė“ ir „Saulutės“ mokyklos-darželio)“, nes kol Lietuvos Respublikos aplinkos ministerija nėra patvirtinusi Savivaldybių viešųjų pastatų energetinio efektyvumo didinimo projektų rengimo ir atrankos aprašo, netikslinga rengti energetinius auditus, planuojama, kad dalis auditų bus parengta tik 2016 m., dėl to siūloma atitinkamai koreguoti šios papriemonės finansavimo apimtį ir susijusį produkto vertinimo kriterijų. Padidinti 3632 Eur finansavimo apimtį (finansavimo šaltinis SB) papriemonei 02010103 „Klaipėdos „Smeltės“ progimnazijos pastato Klaipėdoje, Reikjaviko g. 17, rekonstravimas“, nes patvirtinus galutinį mokėjimo prašymą, pripažinta 3.632 Eur netinkamų finansuoti išlaidų iš ES finansinės paramos dalies. Padidinti 73 841 Eur finansavimo apimtį (finansavimo šaltinis SB) papriemonei 02010302 „Jaunimo centro pastatų Klaipėdoje, Puodžių g. 1, renovacija (stogo konstrukcijų pakeitimas)“. Atlikus detalius tyrimus ir stogo medinės konstrukcijos skaičiavimus, nustatyta, kad esama medinė konstrukcija nėra pakankama atlaikyti čerpių dangą, o autentiškai stogo danga buvo iš natūralaus gamtinio skalūno lapų, be to, ši danga yra lengvesnė už čerpes ir užtikrina saugų stogo konstrukcijos ir pastato eksploatavimą. Papildomos lėšos reikalingos pastato skalūno lapų stogo dangos projektavimui, pakeitimui ir konstrukcijų sustiprinimui. Sumažinti asignavimų apimtį 100.000 Eur (finansavimo šaltinis SB) priemonei 010207 „Elektroninio mokinio pažymėjimo diegimas ir naudojimo užtikrinimas bendrojo ugdymo, neformaliojo švietimo ir sporto įstaigose“, nes dėl užsitęsusių viešųjų pirkimų procedūrų šios lėšos yra laikinai nenaudojamos. Padidinti asignavimų apimtį 70.000 Eur (finansavimo šaltinis SB) priemonei 020202 „Vietų skaičiaus didinimas ikimokyklinio ugdymo įstaigose“ papildomų grupių įrengimui ir 30.000 Eur (finansavimo šaltinis SB) priemonei 020105 „Patalpų pritaikymas bendrojo ugdymo mokyklų reikmėms“, kurie bus panaudoti Klaipėdos pedagogų švietimo ir kultūros centro, adresu H. Manto g. 77, perkėlimui į Baltijos gimnazijos patalpas, adresu Baltijos pr. 51 (įgyvendinant Klaipėdos miesto savivaldybės tarybos 2015 m. balandžio 14 d. sprendimą Nr. T2-61 „Dėl Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015-2018 metų tinklo pertvarkos bendrojo plano patvirtinimo“.

Kūno kultūros ir sporto plėtros programoje pakeisti finansavimo apimtis priemonei 010302 „Klaipėdos miesto baseinas (50 metrų) su sveikatingumo centru: techninio projekto parengimas ir įgyvendinimas“, kol nėra aišku kada ir kaip baigsis statybos darbų konkursas ir kada prasidės statybos darbai: 2015 m. planuotas ES lėšas 2.606.580 Eur ir kitus finansavimo šalinius 217.215 Eur perkelti į 2016 m. planą. 2016 m. planuojama padidinti 1.062.789 Eur finansavimo apimtį iš paskolos lėšų ir 758.804 Eur – iš Valstybės biudžeto specialiosios tikslinės dotacijos lėšų (Kūno kultūros ir sporto departamento) pagal Vyriausybės įsipareigojimą.

Koreguoti uždavinio „Įrengti naujas ir modernizuoti esamas sporto bazes“ produkto vertinimo kriterijus: įrašyti naujus produkto vertinimo kriterijus „Parengtas investicijų projektas, 3 vnt. Vadovaujantis ES paramos gavimą reglamentuojančiais teisės aktais, reikalinga parengti investicinius projektus tiems objektams, kuriems bus prašoma ES lėšų. Į programą įtrauktos priemonės 010302 „Klaipėdos miesto baseinas (50 metrų) su sveikatingumo centru: techninio projekto parengimas ir įgyvendinimas“ , 010303 „Futbolo mokyklos ir baseino pastatų konversija (taikant modernias technologijas ir atsinaujinančius energijos šaltinius), įkuriant sporto paslaugų kompleksą, skirtą įvairių amžiaus grupių kvartalo gyventojams ir sporto bendruomenei (Paryžiaus Komunos g. 16A)“ ir 010304 „Irklavimo bazės (Gluosnių g. 8) modernizavimas“, dėl kurių įgyvendinimo finansavimo bus kreipiamasi į ES fondus.

Socialinės atskirties mažinimo programa sumažinti 14013 Eur finansavimo apimtį (finansavimo šaltinis SB) priemonei 010101 „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“, nes dėl bedarbių skaičiaus mažėjimo Klaipėdos mieste ir augančių gyventojų pajamų vidutinis išmokamų socialinių pašalpų skaičius per mėn. I ketvirtį sumažėjo iki 4132 asmenų. Sumažinti 13110 Eur finansavimo apimtį (finansavimo šaltinis SB) priemonei 010201 „Socialinių paslaugų teikimas socialinėse įstaigose“, nes dėl užsitęsusių lifto montavimo darbų neįgaliųjų centro „Klaipėdos lakštutė“ padalinys pilnai pradės veikti tik nuo birželio 1 d., nors veikla buvo planuojama nuo 2015-03-31 (3 naujai patvirtinti etatai). Padidinti 13 500 Eur finansavimo apimtį (finansavimo šaltinis SB) priemonei 0102010 „Senjorų metų paminėjimas Klaipėdoje“, nes planuojama papildyti Savivaldybės administracijos direktoriaus įsakymą „Dėl senjorų metų paminėjimo Klaipėdoje priemonių plano patvirtinimo“ priemone – „Netikėtos kelionės“ (organizuojamos sveikatinimo kelionės laivu) - 11 000 Eur ir priemonei „Auksinių vestuvių šventės organizavimas“ (planuojama pagerbti 35 senjorų poras, švenčiančias auksines vestuves) papildomai skirti 2 500 Eur. Vykdant Internato-mokyklos pastato Kretingos g. 44, Klaipėdoje, rekonstravimo darbus, Savivaldybės administracijai įgyvendinant tris Europos Sąjungos lėšomis finansuojamus projektus (projektas „Senyvo amžiaus asmenų dienos socialinės globos centras (Kretingos g. 44)“, projektas „Suaugusių asmenų su psichine negalia dienos socialinės globos centras (Kretingos g. 44)“, projektas „Energetikos efektyvumo didinimas Klaipėdos vaikų globos namuose „Danė“ (II etapas)“), atsirado poreikis papildomiems vėdinimo darbams atlikti ir kitoms nenumatytoms išlaidoms padengti. Todėl siūloma nepanaudotas SB lėšas (13623 Eur) priemonėje 010101 „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“ paskirstyti.

Sveikatos apsaugos programoje, atsižvelgiant į tai, kad VšĮ Klaipėdos miesto stomatologijos poliklinika nėra viso pastato turto valdytoja ir neturi teisinio pagrindo remontuoti viso pastato stogo, o remontuoti stogą dalimis netikslinga, siūloma pakeisti priemonės 010304 „Pastato stogo Klaipėdos miesto stomatologijos poliklinikoje (Pievų Tako g. 38, Klaipėda) remontas“ pavadinimą į „Pastato stogo (Pievų Tako g. 38) remontas“.

A. Barbšys paprašė pateikti informaciją dėl netinkamų finansuoti („Buvusio tabako fabriko Klaipėdoje pritaikymas kūrybinių industrijų plėtrai“ (11872 Eur), „Klaipėdos Liudviko Stulpino  pagrindinės mokyklos pastato Klaipėdoje, Bandužių g. 4, energetinių charakteristikų gerinimas (pastato šiluminė renovacija)“ (1500 Eur), „Klaipėdos „Smeltės“ progimnazijos pastato Klaipėdoje, Reikjaviko g. 17, rekonstravimas“ (3632 Eur) išlaidų, kurias turi apmokėti savivaldybė.

NUTARTA. Pritarti pateiktam sprendimo projektui bendru sutarimu.

5. SVARSTYTA. Klaipėdos miesto savivaldybės tarybos 2015 m. vasario 19 d. sprendimo Nr. T2-12 „Dėl Klaipėdos miesto savivaldybės 2015 metų biudžeto patvirtinimo“ pakeitimas.

Pranešėja – R. Kambaraitė. Siūlo keisti Klaipėdos miesto savivaldybės tarybos 2015 m. vasario 19 d. sprendimą Nr. T2-12 „Dėl Klaipėdos miesto savivaldybės 2015 metų biudžeto patvirtinimo“, siekiant padidinti biudžetą gautomis specialios tikslinės dotacijos, skirtos savivaldybei vietinės reikšmės keliams (gatvėms) tiesti, taisyti, prižiūrėti ir saugaus eismo sąlygoms užtikrinti lėšomis (tikslinis finansavimas), taip pat padidinti asignavimus kai kurioms programoms vykdyti, mažinant nepanaudotus asignavimus, patikslinti asignavimus pagal ekonominę klasifikaciją pagal asignavimų valdytojų paraiškas.

Lietuvos Respublikos susisiekimo ministro 2015 m. balandžio 1 d. įsakymu Nr. 3-127(1.5E) „Dėl vietinės reikšmės kelių (gatvių) tikslinio finansavimo 2015 metų sąrašo patvirtinimo“ savivaldybei skirta 310 170 eurų dotacija ir pajamos didinamos skirta suma. Be to, koreguojame pajamų dalyje eilutėje Nr. 44 „Savivaldybėms vietinės reikšmės keliams (gatvėms) tiesti, taisyti, prižiūrėti ir saugaus eismo sąlygoms užtikrinti (einamiesiems tikslams finansuoti)“ ankstesniu sprendimu patvirtintą sumą, didindami ją 531 724 Eur, nes ši suma pagal Miesto ūkio departamento pateiktą paraišką buvo priskirta prie dotacijų, skirtų Valstybės kapitalo investicijų programoje numatytiems projektams finansuoti (eilutė Nr. 52). Patikslinus, kokie darbai bus atliekami, nustatyta, kad tai ne kapitalo investicijos, o einamasis remontas, todėl koreguojame 52 eilutę, ją mažindami 531 724 Eur ir didiname kapitalo investicijoms Susisiekimo ministro įsakymu skirta suma - 310 170 Eur.

Pagal asignavimų valdytojų pateiktas paraiškas siūloma paskirstyti nepanaudotus asignavimus tarp asignavimų valdytojų ir programų, siekiant papildomai skirti asignavimus toms reikmėms, kur jie šiuo metu reikalingiausi ir patikslinti skirtus asignavimus pagal ekonominę klasifikaciją.

Tokia pačia apimtimi, kokia didinamos pajamos - 310 170 Eur, siūloma didinti 2015 metų biudžeto asignavimus.

NUTARTA. Pritarti pateiktam sprendimo projektui bendru sutarimu.

6. SVARSTYTA. Informacija apie atstovų delegavimą į tarybas.

Pranešėjas – R. Taraškevičius. Informuoja, kad komitetas turi deleguoti po vieną atstovą į Nevyriausybinių organizacijų ir Šeimos tarybas.

NUTARTA. Deleguoti į Nevyriausybinių organizacijų tarybą Artūrą Šulcą, į Šeimos tarybą Juditą Simonavičiūtę.

Posėdis baigėsi 14.40 val.

Posėdžio pirmininkas Rimantas Taraškevičius

Posėdžio sekretorė Lietutė Demidova